b'\n_START_ARTICLE_\nProcopius\n_START_SECTION_\nForfatterskab\n_START_PARAGRAPH_\nProcopius er en hovedkilde til tiden under kejser Justinian 1., da det \xc3\xb8stromerske rige ekspanderede kraftigt mod vest. Kejserens mange felttog beskrives i Procopius\' Justinians krige (De Bellis), der best\xc3\xa5r af 8 b\xc3\xb8ger. Justinians bygningsv\xc3\xa6rker beskrives i Justinians bygninger (De Aedificiis), mens den meget specielle Hemmelige Historie (Anekdota) beretter om de hemmeligheder og intriger, der omgav kejseren, og som Procopius efter eget udsagn ikke kunne inkludere i de andre v\xc3\xa6rker._NEWLINE_Udover disse v\xc3\xa6rker er Procopius ogs\xc3\xa5 en af de f\xc3\xb8rste til skriftligt at omtale danerne i Norden og  herulernes vandring mod nord.\n_START_SECTION_\nLitteraturhistorisk placering\n_START_PARAGRAPH_\nProcopios tilh\xc3\xb8rte den skole af senantikke, sekul\xc3\xa6re historikere, som fortsatte traditionerne fra den anden sofisme. De skrev p\xc3\xa5 attisk gr\xc3\xa6sk, deres forebilleder var Herodot og s\xc3\xa6rlig Thukydid, og deres emner var altid sekul\xc3\xa6r historie. De undgik ord, som var ukendte i attisk gr\xc3\xa6sk og tilf\xc3\xb8jede en forklaring med samtidens ordforr\xc3\xa5d. S\xc3\xa5ledes forklarede Procopios for sine l\xc3\xa6sere at ekklesia, i betydningen en kristen kirke, modsvarer et tempel eller en helligdom, og at munkene er "de mest m\xc3\xa5deholdne af de kristne... hvis m\xc3\xa6nd s\xc3\xa6dvanligvis kaldes for munke." (Krigene 2.9.14; 1.7.22) I det klassiske Athen havde munke v\xc3\xa6ret ukendte, og en ekklesia var en forsamling af athenske borgere, som vedtog love._NEWLINE_Sekul\xc3\xa6re historikere undgik historien om den kristne kirke, som de overlod til eklektiske historikere \xe2\x80\x94 en historiefaglig retning grundlagt af Eusebius af C\xc3\xa6sarea. Den moderne historiker Averil Cameron har argumenteret for, at Procopios\' tekster reflekterer en sp\xc3\xa6nding mellem klassiske og kristne modeller for historieforst\xc3\xa5elsen i 500-tallets \xc3\xb8stromerske rige. Dette st\xc3\xb8ttes af Mary Whitbys analyse af Procopios\' Bog I, som fremstiller Konstantinopel og Hagia Sofia i sammenligning med samtidige hedenske panegyriske v\xc3\xa6rker. Procopios kan ses p\xc3\xa5 som skildrende kejser Justinian som Guds vicekonge p\xc3\xa5 jorden, og fremstiller bygningerne som hovedsagelig religi\xc3\xb8se \xc3\xa6resbevisninger.\n_START_SECTION_\nL\xc3\xa5n af titlen\n_START_PARAGRAPH_\nDen amerikanske forfatterinde Donna Tartt (Pulitzerprisen i 2014 ) l\xc3\xa5nte Procopius\' titel "Den hemmelige historie" til sin debutroman fra 1992 om en lukket kreds af studenter, der fordyber sig i klassiske studier, s\xc3\xa5 det udarter og ender i katastrofe.'